Matcher ikke digitiale tidsalder

Målet med reformen har fra EU’s side været at sikre ophavsretshavernes rettigheder, når deres materiale bliver delt på nettet.

Det betyder kort og godt, at musikere, journalister og andre indholdsproducenter skal kunne mærke det på bundlinjen, når deres sange, videoer eller artikler bliver delt på digitale platforme som YouTube og Facebook.

De nuværende ophavsretsregler er nemlig ikke blevet opdateret siden 2001, og ifølge EU matcher de ikke den digitale tidsalder, hvor materiale konstant bliver delt på kryds og tværs.

Derfor skal de ophavsretsregler, der gælder i den fysiske verden, nu overføres til den digitale verden. Og de kommercielle techgiganter skal presses til at indgå aftaler med dem, der har rettighederne, før de bringer artikler, sange og film.

Intens lobby-indsats fra McCartney

Det har ikke overraskende mødt kritik fra netop Google og Facebook, men også en række prominente internetpersonligheder – heriblandt skaberen af World Wide Web, Tim Berners-Lee, samt Wikipedias opfinder, Jimmy Wales.

Frygten har blandt andet gået på, at det vil ødelægge internettets delingskultur, hvis det blev ført ud i livet, samt føre til mere censur og overvågning.

Derfor har netgiganterne også ført en intensiv lobbyindsats for at modarbejde direktivet, mens kunstnere som Paul McCartney og Wyclef Jean omvendt har opfordret europaparlamentarikerne til at bakke op om det.

De helt store stridspunkter har været artikel 11 og artikel 13.

Artikel 11 skal give nyhedsmedier og andre udgivere mulighed for at tjene penge, når søgemaskiner og digitale nyhedsplatforme som Google News linker til deres artikler. Kritikere kalder det en ’link-skat’, mens tilhængere omvendt mener, at det kun er fair, at journalister tjener penge, når deres artikler bliver delt.

Ifølge aftaleteksten skal internetplatforme nu indgå en aftale med udgiverne for at vise deres artikler.